Nóg ’n Intercape-busbestuurder geskietIntercape busse. (Foto: Intercape/Facebook) ’n Busbestuurder van Intercape is die naweek buite dié busdiens se depot in Airport Industria in Kaapstad geskiet. Dié voorval volg enkele maande nadat ’n ander busbestuurder, Bangikhaya Machana (35), in April by dieselfde depot doodgeskiet is. Intercape sê nou vele beroepe op die regering om in te gryp en busbestuurders te beskerm, het op dowe ore geval. Die jongste slagoffer is Sondagaand met ’n skietwond na ’n hospitaal gehaas waar ’n noodoperasie op hom uitgevoer is. “Hy is tans in ’n stabiele toestand,” sê Johann Ferreira, uitvoerende hoof van Intercape. Polisiebeamptes van Bishop Lavis is Sondag omstreeks 18:30 na die depot op die hoek van Morris- en Montrealweg ontbied. Die beamptes het met hul aankoms op die toneel ’n bus in die pad aangetref. “Volgens berigte was die bestuurder en sy assistent op pad na Kaapstad om passasiers op te laai toe twee onbekende verdagtes die aansluiting genader het en geweerskote in hul rigting afgevuur het,” sê AO Joseph Swartbooi, polisiewoordvoerder. Ferreira sê daar is in die bestek van 13 maande meer as 150 gewelddadige voorvalle aangemeld, waartydens ’n aantal werknemers en passasiers van busoperateurs in die langafstand-busbedryf ernstig beseer is. “Ten spyte daarvan dat 124 sake by die polisie, veral in die Oos-Kaap, aanhangig gemaak is, is daar steeds nie een enkele inhegtenisneming gemaak wat verband hou met hierdie vlaag van geweld nie. “Dit is onaanvaarbaar,” sê Ferreira. Intercape het reeds ’n beroep op die ministers van vervoer en polisie, asook pres. Cyril Ramaphosa gedoen om in te gryp. “Ons het tot dusver geen reaksie ontvang nie.” Die busdiens glo die aanvalle vorm deel van taxiverenigings se veldtog van afpersing en geweld teen die langafstand-busbedryf om busse te dwing om sekere roetes te ry. Swartbooi sê die motief vir die jongste skietery is in dié stadium onbekend. Nog niemand is teen Dinsdagoggend al in hegtenis geneem nie. ’n Saak van poging tot moord word ondersoek.